b'\n_START_ARTICLE_\nSateenkaariboa\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nSateenkaariboa kasvaa 1,5\xe2\x80\x932 metrin mittaiseksi. Aikuinen voi painaa ainakin 6 kg._NEWLINE_Sateenkaariboa on saanut nimens\xc3\xa4 kauniisti kiiltelev\xc3\xa4st\xc3\xa4 nahastaan, joka taittaa valoa sateenkaaren v\xc3\xa4reiss\xc3\xa4. Selk\xc3\xa4 on ruskea, ja siin\xc3\xa4 on mustareunaisia keltaisia t\xc3\xa4pli\xc3\xa4. P\xc3\xa4\xc3\xa4 on p\xc3\xa4\xc3\xa4lt\xc3\xa4 ruskea, ja siin\xc3\xa4 on mustia juovia. Vatsa ja kyljet ovat valkoiset, ja kyljiss\xc3\xa4 on mustia t\xc3\xa4pli\xc3\xa4.\n_START_SECTION_\nLevinneisyys\n_START_PARAGRAPH_\nSateenkaariboaa tavataan Etel\xc3\xa4- ja V\xc3\xa4li-Amerikassa. Sen levinneisyysalue ulottuu Andien it\xc3\xa4puolelle Kolumbiassa, Venezuelassa, Guyanassa, Surinamessa, Ranskan Guyanassa, Brasiliassa, Ecuadorissa, Perussa, Boliviassa, Paraguayssa ja pohjoisessa Argentiinassa (Chacon, C\xc3\xb3rdoban, Corrientesin, Formosan, Saltan, Santiago del Esteron ja Tucum\xc3\xa1nin maakunnissa). V\xc3\xa4li-Amerikassa sit\xc3\xa4 tavataan Costa Ricassa ja Panamassa.\n_START_SECTION_\nElinymp\xc3\xa4rist\xc3\xb6t\n_START_PARAGRAPH_\nSateenkaariboan elinymp\xc3\xa4rist\xc3\xb6\xc3\xa4 ovat sademets\xc3\xa4t ja muut kosteat mets\xc3\xa4t. Laji on kiipeilev\xc3\xa4, mutta se voi viett\xc3\xa4\xc3\xa4 aikaa my\xc3\xb6s piiloutuneena aluskasvillisuuden joukkoon.\n_START_SECTION_\nLemmikkin\xc3\xa4\n_START_PARAGRAPH_\nSateenkaariboa on kauniin v\xc3\xa4rins\xc3\xa4 takia suosittu lemmikki. Se on yleinen n\xc3\xa4ky el\xc3\xa4inkaupoissa. Nuoret yksil\xc3\xb6t ovat aggressiivisia, mutta rauhoittuvat i\xc3\xa4n my\xc3\xb6t\xc3\xa4. Terraarion pohja-alan pit\xc3\xa4\xc3\xa4 olla v\xc3\xa4hint\xc3\xa4\xc3\xa4n 100 \xc3\x97 40 cm, pohjamateriaalina kostea turve. Kosteusprosentin pit\xc3\xa4\xc3\xa4 olla 80\xe2\x80\x9390\xc2\xa0%.\n_START_SECTION_\nRavinto\n_START_PARAGRAPH_\nSateenkaariboat sy\xc3\xb6v\xc3\xa4t p\xc3\xa4\xc3\xa4asiassa jyrsij\xc3\xb6it\xc3\xa4, muita pieni\xc3\xa4 nis\xc3\xa4kk\xc3\xa4it\xc3\xa4, pieni\xc3\xa4 lintuja, ja pieni\xc3\xa4 matelijoita.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nSateenkaariboat tulevat sukukypsiksi 2,5\xe2\x80\x934 vuoden ik\xc3\xa4isin\xc3\xa4. Lis\xc3\xa4\xc3\xa4ntymisaika on talvella. Kantoaika kest\xc3\xa4\xc3\xa4 115\xe2\x80\x93135 vuorokautta, ja poikasia syntyy kerralla 1\xe2\x80\x9340, joskus enemm\xc3\xa4nkin.'